คปภ.เปิดชื่อบริษัทประวิงจ่าย
คปภ.เปิดเผยรายชื่อบริษัทที่ถูกสั่งปรับ กรณีเงินกองทุนต่ำ ประวิงจ่ายสินไหมทดแทนประชาชน
15 เม.ย. 2553

คปภ.เปิดเผยรายชื่อบริษัทที่ถูกสั่งปรับ กรณีเงินกองทุนต่ำ ประวิงจ่ายสินไหมทดแทนประชาชน
ฝ่ายคดี สำนักงานคณะกรรมการกำกับและส่งเสริมการประกอบธุรกิจประกันภัย รายงานว่า สำนักงาน คปภ. เปิดเผยรายชื่อบริษัทประกันภัยที่ถูกลงโทษเปรียบเทียบปรับ ประกอบด้วย บริษัทฟินันซ่าประกันชีวิต เนื่องจากดำรงเงินกองทุนไม่ครบตามกฎหมาย ซึ่งมีมติสั่งปรับมาตั้งแต่วันที่ 25 เม.ย. 2551 โดยมีเงินกองทุนต่ำกว่ากฎหมายจำนวน 1,008.71 ล้านบาท
นอกจากนี้ คปภ.ได้สั่งปรับบริษัทที่ประวิงการจ่ายค่าสินไหมทดแทน ประกอบด้วย บริษัทลิเบอร์ตี้ประกันภัย ที่ถูกสั่งปรับมา 6 ครั้ง ตั้งแต่วันที่ 25 เม.ย.2551 บริษัทศูนย์สุขภาพแห่งประเทศไทย ถูกสั่งปรับ 2 ครั้ง บริษัทฟีนิกซ์ ประกันภัย(ประเทศไทย) สั่งปรับเมื่อวันที่ 11 มี.ค.2553 และ บริษัทเอเพ็กซ์ประกันสุขภาพ เมื่อวันที่ 11 มี.ค.2553
สำหรับ ความคืบหน้าในการแก้ไขปัญหาฐานะเงินกองทุนของบริษัทฟินันซ่าประกันชีวิต ทางคปภ.ได้ทำหนังสือถึงรมว.คลัง เพื่อเสนอให้แต่งตั้งคณะกรรมการเข้าควบคุมกิจการเป็นครั้งที่ 2 ระหว่างที่บริษัทอยู่ในกระบวนการหาผู้ร่วมทุนรายใหม่ เพื่อควบคุมการทำงานภายใน และ เป็นตัวกลางในการเจรจาหาผู้ร่วมทุนรายใหม่ ซึ่งก่อนหน้านี้ นางจันทรา บูรณฤกษ์ เลขาธิการ คปภ.เปิดเผยว่ามีนักลงทุนจากยุโรปสนใจเข้าลงทุนในบริษัทฟินันซ่า นอกเหนือจากธนาคารอิสลามที่จะเข้าถือหุ้นในสัดส่วน 49% 
อย่างไรก็ตาม ถึงวันนี้ยังไม่มีความคืบหน้าเรื่องการเพิ่มทุนใหม่ ทำให้การฟื้นฟูกิจการของบริษัทฟินันซ่ายังไม่สามารถกระทำได้ โดยมีเงินทุนจดทะเบียนจำนวน 34.37 ล้านบาทเท่านั้น ซึ่งเป็นผลมาจากการลดมูลค่าหุ้นที่ตราไว้ถึง 2 ครั้ง เพื่อล้างขาดทุนสะสม แต่ก็ยังไม่เพียงพอ
ขณะที่ บริษัทลิเบอร์ตี้ประกันภัย ที่มีปัญหาเงินกองทุนต่ำกว่ากฎหมายกำหนด 134 ล้านบาทนั้น ทาง น.พ. พฤติชัย ดำรงรัตน์ รัฐมนตรีช่วยว่าการกระทรวงการคลัง ยืนยันว่า บริษัทดังกล่าวได้ทำการปรับปรุงฐานะการเงินได้ตามเกณฑ์ที่กฎหมายกำหนดแล้ว
สำหรับ เหตุผลที่ทางคปภ.มีการประกาศรายชื่อบริษัทที่ประวิงการจ่ายเงินค่าสินไหมทดแทน และ ประกาศรายชื่อบริษัทที่มีเงินกองทุนต่ำกว่ากฎหมายกำหนด เพื่อเป็นข้อมูลให้ประชาชนทั่วไปใช้ในการตัดสินใจซื้อประกันชีวิต และ ซื้อประกันภัยในโอกาสต่อไป